Kahteen öljynjalostamoon tehtiin droneisku lauantaina.

Saudi-Arabian öljyjalostamot olivat tulessa hyökkäyksen jäljiltä. Reuters

Saudi-Arabian energiayhtiö Aramco yrittää rauhoitella markkinoita sen jälkeen, kun lauantaina tehtiin dronehyökkäys kahta maan merkittävää öljynjalostamoa kohtaan, kertoo uutistoimisto AFP.

Hyökkäykset saivat jäihin puolet Saudi-Arabian öljyntuotannosta. Koska Saudi-Arabia on iso öljyntuottajamaa, vaikutus maailman öljymarkkinoihin on merkittävä.

Jalostamot olivat tulessa hyökkäyksen jäljiltä. Kuvakaappaus Reuters

Hyökkäykset ovat aiheuttaneet jopa kuuden prosentin vajeen maailman öljyntuotantoon. Tämä voi johtaa hintojen nousuun, kun markkinat avataan maanantaina.

Aramco on sanonut käyttävänsä varastoitua öljyä toimitusten turvaamiseksi.

Energia-asiantuntija Robert Rapier kirjoittaa talousjulkaisu Forbesissa, että hinnat eivät välttämättä nouse.

–Jos he saavat tuotannon takaisin melko nopeasti, tai onnistuvat ainakin vakuuttamaan markkinoille, että he pystyvät siihen, emme välttämättä näe todella isoa nousua hinnoissa, hän kirjoittaa AFP:n mukaan.

Jemenin huthikapinalliset ovat ottaneet hyökkäyksen vastuulleen. Yhdysvallat syyttää iskusta Irania. Yhdysvaltojen hallituksen mukaan kyseessä on ”ennennäkemätön hyökkäys maailman energianjakelua kohtaan”.

Saudi-Arabian viranomaiset ovat tunnettuja salailustaan, eivätkä he ole päästäneet toimittajia öljyjalostamoiden lähelle.